Irushanwa rya iAccelerator 2019 ryahaye umwihariko imishinga igamije kwiga ku kibazo cy’inda ziterwa abangavu - IGIHE.com\nKuya 21 Nzeri 2019 saa 08:41\nImbuto Foundation ku bufatanye n’Ikigega cya Loni cyita ku baturage (UNFPA), Ikigo cya Koreya y’Epfo gitsura Amajyambere (KOICA) na Minisiteri y’Urubyiruko yatangije gahunda ya ‘Innovation Accelerator’ (iAccelerator) ishishikariza urubyiruko kwishakamo ibisubizo by’ibibazo bijyanye n’ubuzima bw’imyororokere.\niAccelerator ku nshuro yayo ya kabiri yahaye umwihariko kwita ku kibazo cy’abangavu baterwa inda, kiri mu bihangayikishije igihugu.\nUrubyiruko rwafunguriwe amarembo yo gutanga imishinga yabyara inyungu ariko inagaragaza umuti urambye kuri icyo kibazo.\nUmuyobozi Mukuru wungirije muri Imbuto Foundation, Umutesi Geraldine, yavuze ko iAccelerator ari igikorwa kigamije kubaka ubushobozi bw’urubyiruko.\nYagize ati “Guha amahirwe urubyiruko biri muri gahunda y’igihugu yo kubaka Umunyarwanda ufite ubumenyi, utekanye kandi ushoboye. Byose bigakorwa hagamijwe kubaka ubukungu bushingiye ku bumenyi.’’\nYakomeje avuga ko “Iyi gahunda igamije guha urubyiruko akazi ariko narwo rukagira uruhare mu gushaka ibisubizo by’ibibazo biri mu muryango. Dushaka kureba ibisubizo rwatanga ku kibazo cy’abangavu baterwa inda.’’\nUmuyobozi wa UNFPA mu Rwanda, Mark Bryan Schreiner, yavuze ko urubyiruko rukeneye imbaraga zirufasha kwihangira udushya.\nAti “Abato bakeneye kandi batangiye gutanga umusanzu wabo mu miryango baturukamo, aho bihangira uburyo bwo gushaka ibisubizo, biganisha ku iterambere no gusembura impinduka za politiki.’’\nYavuze ko urubyiruko rusaga miliyari 1.8 ku Isi rukwiye gukanguka rukiha umukoro wo gukora neza mu ngeri zose z’ubuzima.\nImishinga yatoranyijwe mu cyiciro cya mbere cya iAccelerator mu 2016-2017, itanga icyizere ko hari ibisubizo birambye bishobora gutangwa n’urubyiruko.\nMuri iyo harimo Tantine, porogaramu itanga amakuru ajyanye n’ubuzima bw’imyororokere.\nHirwa Sylvain Muzungu uri mu batangije Tantine Group yavuze ko usibye amafaranga babonye, banahawe amahugurwa yabinjije neza mu ishoramari.\nYagize ati “Twatangije iyi gahunda nk’abanyeshuri biga Ubuganga kuko tuba dufite amakuru abantu bakeneye. Birakomeye gusuzuma impinduka ziri kuba ariko urebye nibura abantu 1000 baradusura, bagasoma amakuru ku buzima bw’imyororokere kuri application na website yacu.’’\nYavuze ko binjiye mu irushanwa bashaka amafaranga ariko baranamamara ndetse barushaho kugirirwa icyizere, aho batanga ibiganiro n’inama nk’urubyiruko rugira uruhare mu gukemura ibibazo byugarije abatuye isi babinyujije mu guhanga udushya.\niAccelerator yatangijwe mu 2016, ishyiriweho gufasha urubyiruko kwishakira ibisubizo ku bibazo birwugarije bijyanye n’ubuzima bw’imyororokere n’imihindagurikire y’umubiri.\nNsekonziza Inshuti Miriam wiga ibijyanye n’Ibibazo byugarije Isi [muri African Leadership University-ALU] ari mu biyemeje kwiyandikisha mu irushanwa rya 2019.\nYagize ati “Natekereje umushinga wo kurwanya inda ziterwa abangavu. Mu bushakashatsi nakoze, mu bo twaganiriye, usanga nk’umukobwa baramubwiye ko ku manywa atatwita cyangwa iyo ari ubwa mbere ukoze imibonanompuzabitsina udatwita. Hari ibibazo byinshi bitiza umurindi inda ziterwa abangavu birimo no kutamenya ubuzima bw’imyororokere. Ni ikintu ababyeyi bacu, badakunda kuvugaho, abarimu bakabitwigisha babica hejuru, bigatera ingaruka abatarasobanukiwe.’’\nYavuze ko ateganya gutanga amasomo ku buzima bw’imyororokere no guha abakobwa amakuru atuma bifatira imyanzuro ikwiye mu gihe hari ushaka kubashuka.\nKwiyandikisha muri aya marushanwa bizakorwa hagati ya tariki 20 Nzeri n’iya 20 Ukwakira 2019, azasozwa mu Ugushyingo 2019.\nUrubyiruko rwiyandikisha ni urufite imyaka iri hagati ya 18 na 30. Abazagera mu cyiciro cya nyuma bazahabwa inkunga ya $10,000 yo gushyira mu bikorwa imishinga yabo, banahugurwe uburyo bwo kuyinoza.\nUshaka kwiyandikisha kanda hano\nGahunda ya ‘Innovation Accelerator’ (iAccelerator) ishishikariza urubyiruko kwishakamo ibisubizo by’ibibazo bijyanye n'ubuzima bw’imyororokere\nUrubyiruko rwitabiriye itangizwa rya iAccelerator ku nshuro ya kabiri\nAbafatanyabikorwa batandukanye bitabiriye iyi gahunda yo guhangana n'inda ziterwa abangavu\nHakinwe ikinamico igaragaza ubuzima bubabaje bw'umwana w'umukobwa watewe inda\nUmuyobozi wa UNFPA mu Rwanda, Mark Bryan Schreiner, yavuze ko urubyiruko rukeneye imbaraga zirufasha kwihangira udushya\nUmuyobozi Mukuru wungirije muri Imbuto Foundation, Umutesi Geraldine, yavuze ko iAccelerator ari igikorwa kigamije kubaka ubushobozi bw’urubyiruko